अंकुर कुमार युद्ध के बीच प्यार का मेसेज देने वाली कई फिल्में हॉलिवुड में आ चुकी हैं। इसके बावजूद मैट रिव्स की 'वॉर फॉर द प्लैनेट ऑफ एप्स' का इंतजार बड़ी बेसब्री से हो रहा था। लंबे इंतजार के बाद आखिरकार फिल्म रिलीज हो गई। पहले यह पिछले साल रिलीज होने वाली थी। 'प्लैनेट ऑफ़ एप्स' की नई रिबूटेड फ्रेंचाइजी की यह तीसरी फिल्म है, जिसे रिलीज होने से पहले ही ऑस्कर कंटेंडर वाली मूवी कहा जाने लगा था। हॉरर सीरिज फिल्म कल्वरफिल्ड के लिए पहचाने जाने वाले मैट रिव्स ने इससे पहले 2014 में रिलीज हुई इस फ्रेंचाइजी की दूसरी फिल्म 'डॉन ऑफ द प्लैनेट ऑफ़ एप्स' भी डायरेक्ट की थी। इसकी कहानी भी वहीं से आगे बढ़ती है। इसके विजुअल इफेक्ट्स, इमोशनल सीन और एक्शन से आप फिल्म के अंत तक बंध जाते हैं। कहानी: साइंस एक्सपेरिमेंट से तेज और चालाक बन जाने वाला सीजर वानरों का अलग साम्राज्य बनाकर ग्रुप का लीडर बन चुका है। साम्राज्य के उदय के दो साल बाद सीजर और उसकी वानर सेना मानवों की मिलिट्री टीम अल्फा-ओमेगा के साथ लड़ाई लड़ रही है। टीम को वानरों के दूसरे गुट के लीडर रेड का साथ मिला हुआ है। जिस वायरस सिमियन फ्लू की वजह से वानर तेज और चालाक बने थे, उसी वायरस की वजह से अब मानव जाति अपनी भाषा और ज्ञान खो रही है। ऐसे में वानर और इंसानों के बीच प्लैनेट पर कब्जे की लड़ाई शुरू हो चुकी है। अल्फा-ओमेगा का विवादित लीडर कर्नल मैक कलोग न सिर्फ वानरों से नफरत करता है, बल्कि वह वायरस से संक्रमित होने वाले इंसानों को भी मारने में यकीन रखता है। कर्नल मैक कलोग द्वारा अपने परिवार के खात्मे के बाद वानरों को बचाने के लिए उनका मसीहा सीजर कर्नल से मिलने जाता है। अब क्या कर्नल मैक कलोग और सीजर के बीच समझौता हो पाएगा या प्लैनेट पर किसका राज होगा, फिल्म देखने के बाद ही पता लग सकेगा। इफेक्ट्स के साथ इमोशन: विजुअल इफेक्ट्स के मामले में हॉलिवुड बॉलिवुड से कहीं आगे है। यह हॉलिवुड फिल्म भी तकनीक के साथ स्टोरी के मामले में भी बेहतरीन साबित हुई है। 'प्लैनेट ऑफ़ एप्स' की पिछली दोनों फिल्में काफी सफल रही है। एक्शन सीन काफी उम्दा हैं। स्टोरी इतनी अच्छी है कि विलेन के रूप में आप कर्नल के साथ इंसानों से भी नफरत करने लगेंगे। वॉर की वजह से अनाथ हुई बच्ची नोवा और उसे अपनी बेटी की रूप में स्वीकार करने वाले वानर मॉरिस से आपको प्यार हो जाएगा। वहीं बैड एप वानर इस गंभीर फिल्म में कॉमेडी एंगल लेकर आया है। उसके कॉमेडी पंच लाजवाब हैं। बैकग्राउंड साउंड इफेक्ट्स वॉर फिल्म को पूरी तरह से जस्टीफाई करते हैं। अगर आप इस फ्रेंचाइजी की पुरानी फिल्में देखी है तो आप इस फिल्म को न मिस करें। यह अब इस फ्रेंचाइजी की सबसे बेहतरीन फिल्म साबित हो सकती है।